
                                                                                                                                                              Aprobat,                                                                                  

                                                                                                
               Inspector Şcolar General,

                                                                                                                   Prof.  dr. Maria ȘTEFĂNIE
COMUNICAT DE PRESĂ

Necesitatea adaptării la solicitările pieţei muncii, pe de o parte, şi necesitatea de adaptare la particularităţile individuale şi  la  cerinţele specifice de formare ale elevului, pe de altă parte, impun ca o condiţie obligatorie flexibilitatea rutelor de formare, în particular de formare profesională.

  În acest context, prin Ordinul Ministrului Educaţiei Naţionale nr.  3.554 din 29 martie 2017 s-a aprobat Metodologia de organizare şi desfăşurare a învăţământului dual, ca  formă de organizare  a învăţământului profesional, dându-se posibilitatea agenților economici să se implice direct în toate componentele formării de muncă de care au nevoie.

Potrivit noilor reglementări, organizarea învăţământului dual se face la iniţiativa operatorilor  economici. 

 Un element de noutate în cazul învăţământului dual este faptul că acesta se desfăşoară pe baza unui  contract individual de pregătire practică, încheiat între elev, respectiv părintele, tutorele sau susţinătorul legal al elevului minor, operatorul economic şi unitatea de învăţământ, contract care stabileşte drepturile şi obligaţiile părţilor. 

         Elementul specific al acestui tip complementar de învăţământ îl reprezintă partajarea responsabilităţilor între angajatori/organizaţii ale acestora, unitatea de învăţământ şi unitatea administrativ-teritorială pe raza căreia se află unitatea şcolară şi prin care se stabilesc condiţiile de colaborare, drepturile şi obligaţiile părţilor, precum şi costurile asumate de parteneri.

Învățământul profesional dual  se adresează absolvenţilor clasei a VIII-a,  seria curentă cât şi  absolvenţilor  clasei a VIII-a din seriile anterioare care au părăsit sistemul de educaţie, fără să-şi finalizeze pregătirea cu o calificare sau fără competenţe care să le ofere oportunităţi de angajare. Învăţământul dual oferă absolvenţilor  posibilitatea de a intra pe piaţa muncii  şi, în acelaşi timp,  de a continua pregătirea profesională la un nivel superior de calificare.

           Operatorii  economici care doresc să fie şcolarizaţi elevi în învăţământul dual pentru anul şcolar 2017-2018, vor parcurge următoarele etape:

Transmit Solicitarea de şcolarizare în învăţământul dual -  Anexa nr. 2 la Metodologia de organizare şi funcţionare a învăţământului dual, până la data de 19 aprilie 2017.
Încheie contracte-cadru cu unităţile de învăţământ partenere şi unitatea administrativ teritorială pe raza căreia se află unitatea de învăţământ şi le transmit la I.S.J. Modelul Contractului de parteneriat este cel din Anexa  nr. 1 la  Metodologia de organizare şi funcţionare a învăţământului dual, aprobată prin OMEN nr. 3554/29.03.2017, termen 4 mai 2017. 
Metodologia de organizare şi desfăşurare a învăţământului dual şi  Modelul de solicitare de şcolarizare în învăţământul dual pentru anul şcolar 2017-2018 sunt postate la adresa  http://forum.isj.hd.edu.ro la secţiunea Noutăţi/Învăţământ dual.  

INSPECTOR ȘCOLAR IPT,

Prof. Dana Luiza CIOARĂ

